Súradnice: 48°13′02″S 17°09′38″V﻿ / ﻿48,217092°S 17,160661°V﻿ / 48.217092; 17.160661

**Podbrezovská ulica** je ulica v Bratislave, v mestskej časti Rača. Nachádza sa na severovýchode mestskej časti. Dĺžka ulice je 350 m. Ulica sa nachádza priamo na úpätí Malých Karpát. Z juhu je ohraničená ulicou Pri vinohradoch a zo severu Kamilkovou ulicou. Je pomenovaná podľa mesta Podbrezová.

Reliéf
------

Ulica (v zmysle asfaltovej cesty) veľmi mierne stúpa. Samotné pozemky patriace k domom na ulici však z dôvodu umiestnenia na svahoch Malých Karpát majú výraznejší sklon. Tento sklon však nie je z dôvodu úpravy a zarovnávania plôch všade rovnaký. Na mnohých umelo pretvorených miestach je sklon nulový. Najvyšší sklon dosahujú pozemky na západ od čiary ulice. Na týchto pozemkoch sa vo väčšine prípadov pestuje vinná réva. Sklon ulice je približne 2º, sklon niektorých pozemkov až 13º. Svahy sú orientované juhovýchodne.

Pôda
----

Na sledovanom území nachádzajú modálne a kultizemné nasýtené až kyslé pôdy, sprievodné rankery a kambizeme pseudoglejové. Pôdy sú vytvorené zo stredne ťažkých až ľahších skalnatých zvetrelín nekarbonátových hornín. Zrnitosť je piesočná, kamenitosť neskeletnatá alebo slabo kamenitá. Pôdny kryt svahov tvorí hnedá viničná pôda. Pôdny kryt bol výrazne pretvorený, a aj keď sa na sledovanom území nachádza pôvodná „vinohradnícka" pôda, v mnohých miestach bola umelo navezená černozem a drobným poľnohospodárstvom (záhradky pri domoch) bola pôda zušľachtená.

Vodstvo
-------

Na ulici sa nachádzajú jeden potok a jeden prameň. V severnej časti ulice vteká regulovaný potok do krytého upraveného koryta, ktoré miestami vychádza na povrch. V strednej časti ulice sa nachádza upravený prameň vyvierajúci na stráni v tesnej blízkosti asfaltovej cesty. Nie sú dostupné súčasné rozbory tejto pramenitej vody, avšak dodnes sa používa ako úžitková či dokonca pitná. Výška vodnej hladiny potoka aj výdatnosť prameňa kolíše počas roka, v zime zamŕza, v lete je však dostatočne výdatný, takže prameň nevysychá ani v najteplejších mesiacoch. Z dôvodu polohy na výrazne sklonenej stráni prameň výrazne zvyšuje výdatnosť počas zrážok.

Vegetácia a živočíšstvo
-----------------------

V súčasnej umelo pretvorenej krajine ulice sa nachádzajú poľnohospodárske plodiny resp. okrasné a ovocné stromy. Väčšinu plošného nezastavaného územia tvorí vínna réva (väčšinou rizling a červená frankovka), ďalej sa tu nachádzajú v rámci záhrad lokalizovaných pri rodinných domoch ovocné stromy (orech, čerešňa, jablone a iné), okrasné dreviny (tuja, smrek, jedľa a iné), na severnom konci ulice sú lokalizované tri pagaštany konské a za štvorpodlažným domom sa nachádzajú okrasné listnaté a ihličnaté stromy (maximálne päťročné, tj. nízkeho vzrastu). Na ulici sa nenachádza žiaden divo rastúci ker, v záhradách sú okrasné kry (väčšinou ihličnaté, ale aj tzv. zlatý dážď či orgován). V záhradách na pozemkoch pri rodinných domoch obyvatelia pestujú pre vlastnú potrebu rôznu zeleninu typickú pre mierne stredoeurópske pásmo.

Na Podbrezovskej ulici sa nachádzajú v záhradách a obytných domoch väčšinou domáce zvieratá. Z dôvodu polohy pod lesom sa do územia často dostáva aj migrujúca zver. V pôde sa nachádzajú rovnako drobné živočíchy, ktorých počet je však determinovaný relatívnou nízkou kvalitou pôdy a výrazným znečistením. Z dôvodu výrazne umelo pretvoreného prostredia na ulici sa tu nenachádza žiadna lokalita ani stanovište divo žijúcej vyššej zveri.

História a súčasnosť ulice
--------------------------

V minulosti na začiatku ulice stojace rodinné domy boli súčasťou ulice Pri vinohradoch. Na základe výstavby po roku 2000 bola ulica predĺžená a bolo postavených niekoľko objektov vilového typu a tiež štvorpodlažná obytná budova a naväzujúci domov dôchodcov. Oba objekty boli skolaudované v roku 2000. Domov dôchodcov Rača, Podbrezovská 28 má v súčasnosti kapacitu 155 miest. Podľa územného plánu je plánovaná výstavba malopodlažných domov v priľahlých vinohradoch.

Galéria
-------

* Domov dôchodcovDomov dôchodcov

Referencie
----------

1. ↑   *Zoznam PSČ Slovenskej republiky* [online]. pscpsc.sk, [cit. 2016-07-23]. Dostupné online.
2. ↑   *Abecedný zoznam ulíc Bratislavy a pomenovaných priestranstiev* [online]. Hlavné mesto SR Bratislava, rev. 2015-11-29, [cit. 2016-07-23]. Dostupné online.
3. ↑  HORVÁTH, Vladimír. *Bratislavský topografický lexikon*. Bratislava : Tatran, 1990. ISBN 80-222-0229-0.
4. ↑  Drotován M.:Geoekologická charakteristika Podbrezovskej ulice a okolia, seminárna práca, PriF UK, 2006, s.3
5. ↑  Kolektív autorov: Atlas krajiny Slovenskej republiky. MŽP SR, Bratislava 2002, s. 107
6. ↑  Drotován M.:Geoekologická charakteristika Podbrezovskej ulice a okolia, seminárna práca, PriF UK, 2006, s.5
7. ↑  Drotován M.:Geoekologická charakteristika Podbrezovskej ulice a okolia, seminárna práca, PriF UK, 2006, s.6-7

Iné projekty
------------

Commons
* Spolupracuj na Commons Commons ponúka multimediálne súbory na tému **Podbrezovská ulica**

Externé odkazy
--------------

* Podbrezovská ulica na mape Bratislavy